Chelsea jiksbu lil Edouard Mendy Chelsea ħabbru uffiċjalment li kisbu l-firma tal-goalkeeper ta' Rennes Edouard Mendy. Huwa għandu 28 sena u ffirma kuntratt ta' ħames snin mat-team li jilgħab fi Stamford Bridge. Matul l-istaġun li għadda, Mendy deher 25 darba fil-Ligue 1 Franċiża u huwa kkunsidrat bħala goalkeeper ta' kwalitá. Fl-ewwel kummenti tiegħu wara li lesta t-testijiet mediċi, Mendy deher eċċitat li ngħaqad ma' dan il-club u sostna li din kienet ħolma li saret realtá. Huwa faħħar is-serjetá ta' dan il-club li sejjaħlu bħala wieħed mill-aħjar li hemm fl-Ingilterra. Il-goalkeeper Senegaliż qal li se jkun qed jgħin lit-tim jikseb l-objettivi tiegħu matul dan l-istaġun u fuq kollox jinsew it-telfa diżappuntanti kontra Liverpool fit-tieni ġurnata. Mendy jista' jagħti sfida denja għall-post fl-ewwel 11 lill-goalkeeper Spanjol Kepa Arrizabalaga li fi tmiem il-ġimgħa li għadda wettaq żball li wassal għal wieħed mill-goals tar-Reds. Fil-fatt Lampard ried personalment lil Mendy sabiex ikollu goalkeeper ta' kwalitá meta xejn m'hu kuntent bil-wirja ta' Kepa bejn il-lasti ta' Chelsea. Il-coach Ingliż mhux darba jew tnejn li f'dawn l-aħħar ġimgħat qalgħu mill-ewwel 11 sabiex bejn il-lasti daħal il-goalkeeper ta' riserva Willy Caballero li llum il-ġurnata għandu 38 sena. Sadanittant diversi siti li jispeċjalizzaw fuq statistika dettaljata ħarġu r-rata ta' saves li għamlu ż-żewġ gowlkipers Kepa u Mendy mat-timijiet rispettivi tagħhom fl-istaġun li għadda. Meta kien jilgħab ma' Rennes, Mendy għamel disa' logħbiet ma jaqlax goal f'24 partita tal-Ligue 1 filwaqt li Kepa żamm il-lasta sew għal tmien logħbiet fi 33 partita tal-Premier League Ingliż. Rigward il-persentaġġ ta' kemm irnexxielhom isalvaw blalen millli jidħlu fix-xibka, Mendy ġab 76.3% filwaqt li Kepa ġab biss 53.5%. Finalment Mendy, li lagħab tmien darbiet mat-team nazzjonali Senegaliż, huwa t-tmien akkwist li għamel il-coach Frank Lampard.